pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-"ยุติธรรม" ผนึกกำลังร่วมกับภาคเอกชน คืนคนดีสู่สังคมอย่างยั่งยืน
วันศุกร์ที่ 2 กุมภาพันธ์ 2561
"ยุติธรรม" ผนึกกําลังร่วมกับภาคเอกชน คืนคนดีสู่สังคมอย่างยั่งยืน
พลอากาศเอก ประจิน จั่นตอง รองนายกรัฐมนตรีและรัฐมนตรีว่าการกระทรวงยุติธรรม มอบหมายให้ นายพงศธร สัจจชลพันธ์ ผู้ช่วยรัฐมนตรีประจํากระทรวงยุติธรรม เป็นประธานการประชุมคณะทํางานพัฒนาและส่งเสริมอาชีพผู้กระทําผิดอย่างยั่งยืน ครั้งที่ ๑/๒๕๖๑
พลอากาศเอก ประจิน จั่นตอง รองนายกรัฐมนตรีและรัฐมนตรีว่าการกระทรวงยุติธรรม
มีนโยบายส่งเสริมคนดีสู่สังคม โดยการพัฒนาอาชีพและส่งเสริมอาชีพผู้ต้องขัง ผู้พ้นโทษ
รวมตลอดถึงครอบครัวของผู้ต้องขังให้มีอาชีพ สามารถดํารงชีวิตในสังคมได้อย่างเป็นปกติสุข
ไม่หวนกลับไปกระทําผิดซ้ํา มุ่งเน้นให้ผู้ต้องขังมีงานทําในระหว่างที่ต้องโทษ หรือหลังพ้นโทษ
รวมถึงการให้ความช่วยเหลือกลุ่มผู้ต้องขังที่ผ่านการฝึกวิชาชีพแล้วและยังไม่ตัดสินใจประกอบอาชีพทันที
หลังพ้นโทษ ตลอดจนสมาชิกในครอบครัวของผู้ต้องขังที่ประสงค์ขอรับการช่วยเหลือ
โดยให้บูรณาการการทํางานร่วมกันระหว่างภาครัฐ ภาคเอกชน และภาคประชาสังคม
เพื่อให้ผู้พ้นโทษสามารถดํารงชีวิตเป็นปกติสุขอย่างมั่นคงและยั่งยืน
เพื่อขับเคลื่อนนโยบายดังกล่าว เมื่อวันพฤหัสบดีที่ ๑ กุมภาพันธ์ ๒๕๖๑ เวลา ๑๓.๓๐ น.
พลอากาศเอก ประจิน จั่นตอง รองนายกรัฐมนตรีและรัฐมนตรีว่าการกระทรวงยุติธรรม
มอบหมายให้ นายพงศธร สัจจชลพันธ์ ผู้ช่วยรัฐมนตรีประจํากระทรวงยุติธรรม
เป็นประธานการประชุมคณะทํางานพัฒนาและส่งเสริมอาชีพผู้กระทําผิดอย่างยั่งยืน ครั้งที่ ๑/๒๕๖๑
โดยมี ผู้แทนจากหน่วยงานในสังกัดกระทรวงยุติธรรม ได้แก่
กรมราชทัณฑ์ กรมพินิจและคุ้มครองเด็ก และเยาวชน กรมคุมประพฤติ ผู้แทนหอการค้าไทย
ผู้แทนภาคเอกชนที่เกี่ยวข้อง และผู้แทนการธนาคาร เข้าร่วมประชุมฯ
ณ ห้องประชุมสํานักนโยบายและยุทธศาสตร์ ชั้น ๙ อาคารราชบุรีดิเรกฤทธิ์ ศูนย์ราชการเฉลิมพระเกียรติฯ
โดยผลการประชุมสรุปได้ดังนี้
๑. มุ่งผลสัมฤทธิ์ที่วัดได้ ให้ผู้ต้องขังมีงานทําขณะต้องขัง หรือมีงานทําทันทีหลังพ้นโทษ
หรือนําความรู้และการสนับสนุนจากโครงการไปประกอบอาชีพอิสระหลังพ้นโทษ
๒. กลุ่มเป้าหมายครอบคลุมถึงสมาชิกในครอบครัวผู้ต้องขังที่สมัครใจร่วมโครงการ
๓. เป็นไปตามความถนัด และความสมัครใจของผู้ต้องขัง
๔. หากเป็นอาชีพผลิตสินค้าเพื่อจําหน่าย ควรเริ่มที่ผลิตภัณฑ์ที่สะท้อนอัตลักษณ์ของท้องถิ่น
๕. ยกระดับคุณภาพให้เป็นแรงงานมีฝีมือ โดยมีหน่วยงานที่ได้รับความเชื่อถือรับรองมาตรฐาน (Certify)
๖. ครบวงจร ทั้งความรู้ + ทักษะ + ความรู้ด้านการตลาด+ ทุน + การพัฒนาและรับรองประพฤตินิสัย
ให้เป็นที่ยอมรับของสังคม
นอกจากนี้ ที่ประชุมได้ร่วมกันกําหนดแนวทางในการดําเนินงานของคณะกรรมการฯ
พร้อมทั้งหารือแลกเปลี่ยนความคิดเห็นร่วมกัน โดยมอบฝ่ายเลขานุการนําข้อมูลและข้อเสนอ
ที่ได้รับจากที่ประชุม ไปยกร่างแนวทางการดําเนินงานที่ครอบคลุมกลุ่มเป้าหมาย
พร้อมกับกําหนดเป้าหมายในการทํางาน รวมทั้งกรอบเวลาในการทํางาน และการประเมินผลเป็นระยะ
นําเสนอที่ประชุมเพื่อพิจารณาให้ความเห็นชอบ ก่อนนําไปขับเคลื่อนร่วมกัน
รัฐบาลไทย-ข่าวทำเนียบรัฐบาล-สมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินไปทรงเปิดโรงพยาบาลเวชชารักษ์ ลำปาง
วันพฤหัสบดีที่ 24 มกราคม 2562
สมเด็จพระเทพรัตนราชสุดาฯ สยามบรมราชกุมารี เสด็จพระราชดําเนินไปทรงเปิดโรงพยาบาลเวชชารักษ์ ลําปาง
วันนี้ (24 มกราคม 2562) สมเด็จพระเทพรัตนราชสุดาฯ สยามบรมราชกุมารี เสด็จพระราชดําเนินไปทรงเปิดโรงพยาบาลเวชชารักษ์ ลําปาง โดยมี ศาสตราจารย์คลินิก เกียรติคุณ นายแพทย์ปิยะสกล สกลสัตยาทร รัฐมนตรีว่าการกระทรวงสาธารณสุข
พร้อมด้วย นายแพทย์พิศิษฐ์ ศรีประเสริฐ รองปลัดกระทรวงสาธารณสุข นายแพทย์สมศักดิ์ อรรฆศิลป์ อธิบดีกรมการแพทย์ ข้าราชการ และประชาชน เฝ้าฯ รับเสด็จ ในการนี้ ทรงพระราชทานเข็มที่ระลึกแก่ผู้มีอุปการคุณ จํานวน 105ราย
ศาสตราจารย์คลินิก เกียรติคุณ นายแพทย์ปิยะสกล สกลสัตยาทร รัฐมนตรีว่าการกระทรวงสาธารณสุข กราบบังคมทูลรายงานว่า โรงพยาบาลเวชชารักษ์ ลําปาง เดิมชื่อ“ศูนย์ฟื้นฟูสมรรถภาพ ทางการแพทย์ภูมิภาคจังหวัดลําปาง” กระทรวงสาธารณสุขได้อนุมัติ ให้จัดตั้งขึ้น เมื่อวันที่ 10 พฤษภาคม 2554 เป็นหน่วยงาน สังกัดกรมการแพทย์ เพื่อให้บริการฟื้นฟูสมรรถภาพทางการแพทย์ในระดับตติยภูมิ รองรับ 17 จังหวัดภาคเหนือ ประกอบด้วย เชียงใหม่ เชียงราย ลําพูน ลําปาง แพร่ น่าน พะเยา แม่ฮ่องสอน อุตรดิตถ์ พิษณุโลก สุโขทัย ตาก เพชรบูรณ์ พิจิตร นครสวรรค์ กําแพงเพชร และอุทัยธานี เพื่อให้ผู้ป่วยและคนพิการ เข้าถึงบริการด้านการฟื้นฟูสมรรถภาพทางการแพทย์ที่มีมาตรฐาน ทันเวลา และเหมาะสมกับสภาพความพิการเพื่อสร้างเครือข่าย การให้บริการฟื้นฟูสมรรถภาพด้านกายอุปกรณ์ระดับตติยภูมิ และระบบสนับสนุนอุปกรณ์เครื่องช่วยคนพิการในส่วนภูมิภาค ภายใต้การกํากับดูแล ของสถาบันสิรินธรเพื่อการฟื้นฟูสมรรถภาพทางการแพทย์แห่งชาติ
ต่อมาเมื่อวันที่ 11 เมษายน พุทธศักราช 2558 ได้เปลี่ยนชื่อจากศูนย์ฟื้นฟูสมรรถภาพทางการแพทย์ภูมิภาคจังหวัดลําปาง เป็นชื่อ “โรงพยาบาลฟื้นฟูสมรรถภาพทางการแพทย์ลําปาง” และก่อสร้างแล้วเสร็จเมื่อเดือนกันยายน พุทธศักราช 2560 มีเนื้อที่ 32 ไร่ 1 งาน 5 ตารางวา งบประมาณการก่อสร้าง 340,800,000 บาท เมื่อวันที่ 15 พฤศจิกายน 2561 สมเด็จพระเทพรัตนราชสุดาฯ สยามบรมราชกุมารี ทรงพระกรุณาโปรดเกล้าพระราชทานชื่อ โรงพยาบาลว่า “โรงพยาบาลเวชชารักษ์ ลําปาง” (เวช-ชา-รัก-ลํา-ปาง) ซึ่งหมายถึง โรงพยาบาลที่เป็นสถานที่รักษาทางการแพทย์แห่งจังหวัด ลําปาง และพระราชทานพระราชานุญาตให้เชิญอักษรพระนามาภิไธย “ส.ธ.” ประดับที่ป้ายชื่อโรงพยาบาล เปิดให้บริการผู้ป่วยนอกตั้งแต่วันที่ 3 มกราคม 2561 และเริ่มรับผู้ป่วยในตั้งแต่วันที่ 6 พฤศจิกายน 2561
ทั้งนี้ ผลงานเด่นของโรงพยาบาลเวชชารักษ์ ลําปาง อาทิ ได้จัดทําโครงการพัฒนาการฟื้นฟูสมรรถภาพผู้ป่วยหรือผู้สูงอายุระยะกลาง(Intermediate Care)ที่มีพ้นวิกฤตและมีอาการคงที่ ให้ได้รับการฟื้นฟูสมรรถภาพทางการแพทย์ ลดความพิการ โดยสหวิชาชีพอย่างต่อเนื่องตั้งแต่โรงพยาบาลจนถึงชุมชน โดยภาคเหนือมีคนพิการประมาณ 401,766 คน และผู้สูงอายุ 2,093,071 คน รวมทั้งได้นําร่องพัฒนาศักยภาพเด็กพิการและเด็กที่มีความเสี่ยงต่อความพิการในโรงเรียน 6 แห่ง 6 อําเภอ รวม 55 คน ส่วนใหญ่บกพร่องด้านการเรียนรู้ จํานวน 31 ราย ให้ได้รับการตรวจประเมินโดยแพทย์ และมีทีมนักกายภาพบําบัด นักกิจกรรมบําบัด นักกายอุปกรณ์ นักแก้ไขการพูด ให้ความรู้ด้านการฟื้นฟูสมรรถภาพแก่ครูและผู้ดูแลและการออกหน่วยกายอุปกรณ์เชิงรุก ค้นหาและฟื้นฟูสภาพคนพิการจากโรคเรื้อนที่เชียงใหม่ ลําพูน ลําปาง ตรวจประเมิน 77 ราย ได้รับกายอุปกรณ์ 43 ราย จะดําเนินการต่อให้ครบ 8 จังหวัดภาคเหนือตอนบนในปีนี้
********************* 24 มกราคม 2562
รัฐบาลไทย-ข่าวทำเนียบรัฐบาล-ม.ล.ปนัดดา ดิศกุล พบปะสนทนากับนักเรียนสาธิต มศว ปทุมวัน
วันอังคารที่ 29 สิงหาคม 2560
ม.ล.ปนัดดา ดิศกุล พบปะสนทนากับนักเรียนสาธิต มศว ปทุมวัน
ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ พบปะสนทนาและบรรยายพิเศษ เรื่อง  "คุณธรรมจริยธรรมบนพื้นฐานความเป็นไทย" ในกิจกรรมความรู้คู่คุณธรรมสําหรับนักเรียนชั้นมัธยมศึกษาปีที่ 1
เมื่อวันจันทร์ที่28สิงหาคม2560ณ ห้องประชุมอาคารสาธิตปทุมวัน 4 โรงเรียนสาธิตมหาวิทยาลัยศรีนครินทรวิโรฒ ปทุมวัน
ม.ล.ปนัดดา ดิศกุลกล่าวว่าโรงเรียนสาธิต มศว ปทุมวัน เป็นโรงเรียนแห่งแรกของประเทศที่เรียกชื่อว่า "โรงเรียนสาธิต"ก่อตั้งเมื่อปี พ.ศ 2496 ตามแนวคิดของศาสตราจารย์ ม.ล.ปิ่น มาลากุล รัฐมนตรีว่าการกระทรวงศึกษาธิการในขณะนั้น ซึ่ง ม.ล.ปิ่น มาลากุล ถือเป็นบุคคลต้นแบบของตนเองและผู้คนจํานวนมากตั้งแต่อดีตจนถึงปัจจุบัน ด้วยความเป็นคนอ่อนน้อมถ่อมตนเป็นอย่างมาก
นอกจากนี้ ม.ล.ปิ่น มาลากุล ยังเป็นผู้ประพันธ์บทกลอนที่ไพเราะและเป็นที่กล่าวถึงมาจนถึงปัจจุบันนี้ คือ
"กล้วยไม้ มีดอกช้า ฉันใด
การศึกษาเป็นไป เช่นนั้น
แต่ดอกออกคราวใด งานเด่น
งานสั่งสอนปลูกปั้น เสร็จแล้วแสนงาม"
ในโอกาสนี้ที่ได้มาเยี่ยมเยียนพบปะนักเรียนในครั้งนี้ แม้จะเป็นนักเรียนชั้น ม.1ของโรงเรียนที่มีจํานวนทั้งสิ้น 418 คน แต่ส่วนตัวรู้สึกประทับใจ ภูมิใจแทนพ่อแม่ครูบาอาจารย์ของเด็กเป็นอย่างมาก เพราะนักเรียนส่วนใหญ่กล้าตอบคําถาม กล้าพูด สามารถตอบคําถามได้ทั้งภาษาไทยและภาษาอังกฤษถือเป็นกระบวนทัศน์แห่งความร่วมมือร่วมใจที่มีความงดงามมาก
ทั้งนี้ มีลูกหลานนักเรียนที่ร่วมสนทนาและตอบคําถามต่าง ๆ ได้อย่างดีเช่น
เมื่อถามความหมายของคําว่า "กลยุทธ์ หรือแนวคิดที่เป็นระบบแบบแผนที่จะทําให้เรามีเข็มทิศชีวิตนําทางในที่ที่ควรจะไป"น้องพิม (ชื่อเล่นของนักเรียนรายหนึ่ง) ตอบว่า "กลยุทธ์ของตนเองคือ การตั้งใจเรียนอยากเลือกเรียนในสิ่งที่ตัวเองชอบไม่เอาเปรียบคนอื่น"
"น้องนะโม" ตอบคําถามเกี่ยวกับตัวชี้วัด5ข้อของโรงเรียนคุณธรรมได้อย่างถูกต้องคือ "ความพอเพียง ความซื่อสัตย์สุจริต ความกตัญญู ความรับผิดชอบ และการยึดมั่นในหลักคุณธรรมจริยธรรม"
"น้องพิน" ตอบคําถามเกี่ยวกับตัวชี้วัดของการทํางานสมัยนี้ว่า"นอกจากความเก่งแล้ว คนจะต้องมีคุณธรรมจริยธรรมไม่อย่างนั้นจะทําให้ประเทศชาติประสบปัญหา ไม่โปร่งใส"
"น้องพีท" นักเรียนชาย ม.1พูดถึงการเป็นโรงเรียนคุณธรรมว่า "โรงเรียนคุณธรรมถือเป็นภารกิจของผู้ปกครอง ครู โรงเรียนที่จะต้องร่วมกันทําไม่ใช่ฝ่ายหนึ่งฝ่ายใดทํา"
"น้องเจียเจีย"ตอบคําถามเกี่ยวกับ "รู้ รัก สามัคคี" หมายความว่า "เราต้องรัก สามัคคี ปรองดองกัน เพื่อทําให้เกิดความสําเร็จเพราะเราใช้ชีวิตคนเดียวในสังคมไม่ได้จึงต้องมีกติการ่วมกัน เพื่อให้คนอยู่ร่วมกันในสังคมได้อย่างสันติ และมีจิตใต้สํานึกที่ดี"
ม.ล.ปนัดดา กล่าวด้วยว่า ขอให้นักเรียนนําแนวคิดเกี่ยวกับการทํางานและการดํารงตน 4 ประการ เพื่อนําไปปรับใช้ในการดํารงชีวิตทั้งส่วนตนและส่วนรวม กล่าวคือ Protocol การรู้จักระเบียบและพิธีการ เพราะการอยู่ในสังคมนั้นเราต้องรู้จักพิธีการในการดํารงชีวิต, Etiquette คือสิ่งที่ควรปฏิบัติหรือสิ่งที่ควรจะเป็น ไม่สุดโต่ง ไม่ออกนอกกรอบ, Manners การมีมารยาทที่ดี และ Education การหมั่นศึกษา ขวนขวายหาความรู้ พร้อมทั้งย้ําให้นักเรียนอย่าลืมเอกลักษณ์ที่ดีของคนไทย เช่น การกราบ การไหว้ แม้แต่ผู้ใหญ่ก็ต้องไม่ลืมธรรมเนียมที่ดีคือ ควรรับไหว้เด็ก ๆ เช่นกันด้วย
บัลลังก์ โรหิตเสถียร: สรุป/รายงาน
อิทธิพล รุ่งก่อน:ถ่ายภาพ
รัฐบาลไทย-ข่าวทำเนียบรัฐบาล-กสร. สั่งดำเนินคดีทันที หากพบจ้างเด็กต่ำกว่า 15 ปีทำงาน
วันศุกร์ที่ 26 ตุลาคม 2561
กสร. สั่งดําเนินคดีทันที หากพบจ้างเด็กต่ํากว่า 15 ปีทํางาน
กรมสวัสดิการและคุ้มครองแรงงาน สั่งพนักงานตรวจแรงงานทั่วประเทศ เร่งตรวจเข้มคุ้มครองแรงงานห้ามนายจ้างใช้แรงงานเด็กต่ํากว่า 15 ปี พร้อมกําชับหากพบไม่ปฏิบัติตามกฎหมายให้ดําเนินคดีทันที
นายวิวัฒน์ ตังหงส์ รักษาราชการแทนอธิบดีกรมสวัสดิการและคุ้มครองแรงงาน (กสร.) เปิดเผยว่า กสร. มีนโยบายเน้นหนักในเรื่องการป้องกันและแก้ไขปัญหาการใช้แรงงานเด็กในรูปแบบที่เลวร้ายที่ต้องเพิ่มความเข้มข้นการดําเนินการให้มากยิ่งขึ้น เพื่อคุ้มครองสิทธิเด็กตามหลักสิทธิมนุษยชนและป้องปรามมิให้นายจ้างแสวงหาประโยชน์จากการใช้แรงงานเด็กที่ผิดกฎหมาย โดยได้สั่งการให้พนักงานตรวจแรงงานสํานักงานสวัสดิการและคุ้มครองแรงงานจังหวัดทุกจังหวัด สํานักงานสวัสดิการและคุ้มครองแรงงานกรุงเทพมหานครเขตทั้ง 10 เขต เร่งตรวจสถานประกอบกิจการในพื้นที่เพื่อบังคับใช้กฎหมายไม่ให้มีการจ้างแรงงานเด็กที่อายุต่ํากว่า 15 ปีโดยเด็ดขาด โดยเฉพาะสถานประกอบกิจการที่เป็นกลุ่มเสี่ยง เช่น งานแปรรูปอาหารทะเล งานตัดเย็บเสื้อผ้า ร้านอาหาร บริการ และปั๊มน้ํามัน เป็นต้น รวมทั้งสร้างการรับรู้เกี่ยวกับกฎหมายแรงงานในประเด็นการจ้างแรงงานที่เป็นเด็กเพื่อให้นายจ้างมีความรู้ความเข้าใจและสามารถปฏิบัติได้ถูกต้องตามกฎหมาย หากตรวจพบว่านายจ้าง สถานประกอบกิจการใดไม่ปฏิบัติตามกฎหมายโดยจ้างแรงงานเด็กอายุต่ํากว่า 15 ปีเข้าทํางานให้ดําเนินคดีกับนายจ้างรายนั้นทันที
นายวิวัฒน์ กล่าวต่อไปว่า การจ้างแรงงานเด็กที่อายุต่ํากว่า 15 ปีทํางาน มีโทษปรับตั้งแต่ 400,000 บาท ถึง 2,000,000 บาท จําคุกไม่เกิน 2 ปี ถึงไม่เกิน 4 ปี ต่อลูกจ้าง1 คน หรือทั้งปรับทั้งจํา จึงขอฝากเตือนไปยังนายจ้าง เจ้าของสถานประกอบกิจการให้ปฏิบัติตามกฎหมายอย่างเคร่งครัด และหากพบเห็นการใช้แรงงานเด็กต่ํากว่า 15 ปี สามารถแจ้งได้ที่ สํานักงานสวัสดิการและคุ้มครองแรงงานกรุงเทพมหานครพื้นที่ ทั้ง 10 พื้นที่ สํานักงานสวัสดิการและคุ้มครองแรงงานจังหวัดทุกจังหวัด หรือโทรศัพท์สายด่วน 1506 กด 3
รัฐบาลไทย-ข่าวทำเนียบรัฐบาล-HGST ในเครือ WD เพิ่มกำลังการผลิต ย้ำไทยเป็นฐานผลิต ฮาร์ด ดิสก์ ไดรฟ์ ของโลก
วันอังคารที่ 13 มิถุนายน 2560
HGST ในเครือ WD เพิ่มกําลังการผลิต ย้ําไทยเป็นฐานผลิต ฮาร์ด ดิสก์ ไดรฟ์ ของโลก
กลุ่มบริษัท เวสเทิร์น ดิจิตอล ยักษ์ใหญ่อุตสาหกรรม HDD ชูไทยเป็นฐานผลิตฮาร์ด ดิสก์ ไดรฟ์ของโลก สร้างมูลค่าการส่งออกเพิ่มกว่า 3 หมื่นล้านบาท จ้างแรงงานไทยเพิ่ม 2,500 คน
นางสาวอัจฉรินทร์ พัฒนพันธ์ชัย รองเลขาธิการคณะกรรมการส่งเสริมการลงทุน (บีโอไอ) เปิดเผยว่า บริษัท เวสเทิร์น ดิจิตอล (WD) หนึ่งในผู้ผลิตฮาร์ดดิสก์ไดร์ฟ (HDD) รายใหญ่ของโลก ได้ขยายการผลิตฮาร์ดดิสก์ไดร์ฟ ของบริษัท เอชจีเอสที (ประเทศไทย) จํากัด (HGST) ซึ่งเป็นบริษัทในเครือกลุ่มเวสเทิร์น ดิจิตอล ในประเทศไทย ตั้งอยู่ที่จังหวัดปราจีนบุรี เพื่อเป็นฐานการผลิตHDD สําหรับดาต้าเซ็นเตอร์   ซึ่งมีความต้องการสูงขึ้นอย่างต่อเนื่องในตลาดโลก โดยมีการจ้างงานรวมถึงช่างเทคนิค เพิ่มขึ้น2,500คน ในช่วงครึ่งแรกของปีนี้ และคาดว่ามูลค่าการส่งออกของบริษัทจะเพิ่มขึ้นประมาณ 35,000 ล้านบาท
สําหรับเหตุผลที่ กลุ่มบริษัท เวสเทิร์น ดิจิตอล ขยายการผลิตHDDในประเทศไทย เพราะเล็งเห็นว่าไทยเป็นฐานการผลิตHDDที่สําคัญ โดยมีศักยภาพและมีแรงงานที่มีทักษะสูง ทั้งนี้HDDที่ผลิตภายใต้บริษัทเอชจีเอสที (ประเทศไทย) จํากัด ซึ่งเป็นHDDสําหรับ ดาต้าเซ็นเตอร์ เป็นสินค้าที่มีเทคโนโลยีและมีมูลค่าที่สูงกว่าHDDที่ใช้ในคอมพิวเตอร์หรืออุปกรณ์อื่น รวมถึงกระบวนการผลิตก็มีความซับซ้อนกว่า
ปัจจุบันมีบริษัทผู้ผลิตฮาร์ดดิสก์ไดร์ฟซึ่งเป็นผู้ผลิตรายใหญ่ของโลก 2 รายที่เข้ามาลงทุนในประเทศไทย ได้แก่ บริษัท เวสเทิร์น ดิจิตอล (ประเทศไทย) จํากัด และบริษัท ซีเกท เทคโนโลยี (ประเทศไทย) จํากัด โดยทั้ง 2 บริษัท ได้รับการส่งเสริมการลงทุนภายใต้โครงการต่อเนื่องระยะยาว ซึ่งแต่ละบริษัทจะต้องมีการลงทุนมากกว่า 30,000 ล้านบาท ในช่วงปี 2550-2559 และจะต้องมีการลงทุนในด้านการวิจัยและพัฒนานวัตกรรม การฝึกอบรมด้านเทคโนโลยีขั้นสูง และพัฒนาทักษะให้กับพนักงานไทยบริษัทละไม่น้อยกว่า500ล้านบาท
สําหรับ กลุ่มบริษัท เวสเทิร์น ดิจิตอล (ประเทศไทย) ได้มีความร่วมมือกับสถาบันการศึกษาในประเทศไทยแล้วถึง 112 แห่ง ในการพัฒนาหลักสูตรและความรู้ให้แก่นักเรียน นักศึกษา ในโครงการสหกิจศึกษาและโครงการที่เกี่ยวข้อง โดยมีนักเรียนและนักศึกษาเข้าร่วมแล้ว 1,108 คน นอกจากนั้นยังเข้าร่วมในโครงการTalent Mobilityกับสถาบันวิจัย 9 แห่ง และมหาวิทยาลัย 18 แห่งในประเทศ มีนักวิจัยและอาจารย์ที่ได้ร่วมงานกับบริษัทถึง 275 คน เพื่อพัฒนาองค์ความรู้ในอุตสาหกรรมนี้ เช่น โครงการจัดตั้งสถาบันฝึกอบรมด้านเทคโนโลยีHDDโครงการให้ทุนการศึกษาระดับปริญญาโทและเอก เป็นต้น
***********************************
รัฐบาลไทย-ข่าวทำเนียบรัฐบาล-สมเด็จพระเจ้าอยู่หัวมหาวชิราลงกรณ บดินทรเทพยวรางกูร ทรงพระกรุณาโปรดเกล้าฯ ให้รัฐมนตรีพ้นจากความเป็นรัฐมนตรีและแต่งตั้งรัฐมนตรี
วันศุกร์ที่ 16 ธันวาคม 2559
สมเด็จพระเจ้าอยู่หัวมหาวชิราลงกรณ บดินทรเทพยวรางกูร ทรงพระกรุณาโปรดเกล้าฯ ให้รัฐมนตรีพ้นจากความเป็นรัฐมนตรีและแต่งตั้งรัฐมนตรี
สมเด็จพระเจ้าอยู่หัวมหาวชิราลงกรณ บดินทรเทพยวรางกูร ทรงพระกรุณาโปรดเกล้าฯ ให้รัฐมนตรีพ้นจากความเป็นรัฐมนตรีและแต่งตั้งรัฐมนตรี
ประกาศ
ให้รัฐมนตรีพ้นจากความเป็นรัฐมนตรีและแต่งตั้งรัฐมนตรี
-------------------------------
สมเด็จพระเจ้าอยู่หัวมหาวชิราลงกรณ บดินทรเทพยวรางกูร
สมเด็จพระเจ้าอยู่หัวมหาวชิราลงกรณ บดินทรเทพยวรางกูร มีพระราชโองการโปรดเกล้าฯ ให้ประกาศว่า
โดยที่นายกรัฐมนตรีได้กราบบังคมทูลว่า ได้มีรัฐมนตรีลาออกบางตําแหน่ง และสมควรปรับปรุงรัฐมนตรีบางตําแหน่ง เพื่อความเหมาะสมและบังเกิดประโยชน์ต่อการบริหารราชการแผ่นดิน
อาศัยอํานาจตามความในมาตรา ๑๙ ของรัฐธรรมนูญแห่งราชอาณาจักรไทย (ฉบับชั่วคราว) พุทธศักราช ๒๕๕๗ ซึ่งแก้ไขเพิ่มเติมโดยรัฐธรรมนูญแห่งราชอาณาจักรไทย (ฉบับชั่วคราว) พุทธศักราช ๒๕๕๗ แก้ไขเพิ่มเติม (ฉบับที่ ๑) พุทธศักราช ๒๕๕๘ จึงทรงพระกรุณาโปรดเกล้าฯให้รัฐมนตรีพ้นจากความเป็นรัฐมนตรีและแต่งตั้งรัฐมนตรี ดังต่อไปนี้
๑. ให้รัฐมนตรีพ้นจากความเป็นรัฐมนตรี ดังต่อไปนี้
หม่อมหลวงปนัดดา ดิศกุล             รัฐมนตรีประจําสํานักนายกรัฐมนตรี
พ้นจากความเป็นรัฐมนตรี
นายสุวพันธุ์ ตันยุวรรธนะ               รัฐมนตรีประจําสํานักนายกรัฐมนตรี
พ้นจากความเป็นรัฐมนตรี
นายออมสิน ชีวะพฤกษ์                รัฐมนตรีช่วยว่าการกระทรวงคมนาคม
พ้นจากความเป็นรัฐมนตรี
นายสุวิทย์ เมษินทรีย์                รัฐมนตรีช่วยว่าการกระทรวงพาณิชย์
พ้นจากความเป็นรัฐมนตรี
นายพิเชฐ ดุรงคเวโรจน์               รัฐมนตรีว่าการกระทรวงวิทยาศาสตร์และเทคโนโลยี
พ้นจากความเป็นรัฐมนตรี
นายธีระเกียรติ เจริญเศรษฐศิลป์         รัฐมนตรีช่วยว่าการกระทรวงศึกษาธิการ
พ้นจากความเป็นรัฐมนตรี
นางอรรชกา สีบุญเรือง               รัฐมนตรีว่าการกระทรวงอุตสาหกรรม
พ้นจากความเป็นรัฐมนตรี
๒. ให้แต่งตั้งรัฐมนตรี ดังต่อไปนี้
นายออมสิน ชีวะพฤกษ์               เป็นรัฐมนตรีประจําสํานักนายกรัฐมนตรี
นายสุวิทย์ เมษินทรีย์                เป็นรัฐมนตรีประจําสํานักนายกรัฐมนตรี
นายวีระศักดิ์ ฟูตระกูล                เป็นรัฐมนตรีช่วยว่าการกระทรวงการต่างประเทศ
นางสาวชุติมา บุณยประภัศร            เป็นรัฐมนตรีช่วยว่าการกระทรวงเกษตร
และสหกรณ์
นายพิชิต อัคราทิตย์                เป็นรัฐมนตรีช่วยว่าการกระทรวงคมนาคม
นายพิเชฐ ดุรงคเวโรจน์              เป็นรัฐมนตรีว่าการกระทรวงดิจิทัลเพื่อเศรษฐกิจ
และสังคม
นายสนธิรัตน์ สนธิจิรวงศ์             เป็นรัฐมนตรีช่วยว่าการกระทรวงพาณิชย์
นายสุวพันธุ์ ตันยุวรรธนะ              เป็นรัฐมนตรีว่าการกระทรวงยุติธรรม
นางอรรชกา สีบุญเรือง               เป็นรัฐมนตรีว่าการกระทรวงวิทยาศาสตร์
และเทคโนโลยี
นายธีระเกียรติ เจริญเศรษฐศิลป์        เป็นรัฐมนตรีว่าการกระทรวงศึกษาธิการ
หม่อมหลวงปนัดดา ดิศกุล            เป็นรัฐมนตรีช่วยว่าการกระทรวงศึกษาธิการ
นายอุตตม สาวนายน                เป็นรัฐมนตรีว่าการกระทรวงอุตสาหกรรม
ทั้งนี้ ตั้งแต่บัดนี้เป็นต้นไป
ประกาศ ณ วันที่ ๑๕ ธันวาคม พุทธศักราช ๒๕๕๙ เป็นปีที่ ๑ ในรัชกาลปัจจุบัน
ผู้รับสนองพระราชโองการ
พลเอก ประยุทธ์ จันทร์โอชา
นายกรัฐมนตรี
รัฐบาลไทย-ข่าวทำเนียบรัฐบาล-ตรวจเยี่ยมนิคมอุตสาหกรรมแหลมฉบัง และเยี่ยมชมศูนย์ SMEs-ITC
วันศุกร์ที่ 30 มีนาคม 2561
ตรวจเยี่ยมนิคมอุตสาหกรรมแหลมฉบัง และเยี่ยมชมศูนย์ SMEs-ITC
ตรวจเยี่ยมนิคมอุตสาหกรรมแหลมฉบัง และเยี่ยมชมศูนย์ SMEs-ITC
วันนี้ (30 มีนาคม 2561) ดร.พสุ โลหารชุน ปลัดกระทรวงอุตสาหกรรมในฐานะประธานกรรมการการนิคมอุตสาหกรรมแห่งประเทศไทย (กนอ.) นําคณะกรรมการพร้อมคณะผู้บริหาร กนอ. ตรวจเยี่ยมนิคมอุตสาหกรรมแหลมฉบัง และเยี่ยมชมศูนย์ SMEs-ITC ในนิคมอุตสาหกรรมแหลมฉบ้ง จังหวัดชลบุรี โดยให้นโยบาย กนอ. ในการพัฒนาศูนย์ปฏิรูปอุตสาหกรรมสู่อนาคต (Industry Transformation Center : ITC) ในนิคมอุตสาหกรรม โดยบูรณาการกับหน่วยงานที่เกี่ยวข้อง ส่งเสริม SMEs ด้วยกลไก Big Brother ตลอดจนการมุ่งเน้นความปลอดภัยและอาชีวอนามัยในการดําเนินงาน ควบคู่กับความรับผิดชอบต่อสังคมและการพัฒนาอย่างยั่งยืน
รัฐบาลไทย-ข่าวทำเนียบรัฐบาล-กสร. รับมอบหน้ากากอนามัย แจกจ่ายจนท.-ผู้ติดต่อราชการ
วันศุกร์ที่ 3 เมษายน 2563
กสร. รับมอบหน้ากากอนามัย แจกจ่ายจนท.-ผู้ติดต่อราชการ
กรมสวัสดิการและคุ้มครองแรงงาน รับมอบหน้ากากอนามัยจากบริษัทเอกชน เพื่อส่งต่อให้เจ้าหน้าที่ผู้ปฏิบัติงานและผู้มาติดต่อราชการ ร่วมป้องกันการแพร่ระบาดโควิด-19
นายอภิญญา สุจริตตานันท์ อธิบดีกรมสวัสดิการและคุ้มครองแรงงาน (กสร.) พร้อมด้วยผู้บริหารกรม เป็นผู้แทนรับมอบหน้ากากอนามัย จํานวน 2,500 ชิ้น จากบริษัท ไพพรรณรัตน์ กรุ๊ป จํากัด และบริษัท ไพพรรณรัตน์ มาร์เก็ตติ้ง จํากัด โดยอธิบดีกสร. ได้เปิดเผยว่า สถานการณ์การแพร่ระบาดของโรคติดเชื้อไวรัสโคโรนา 2019 หรือ โควิด-19 ส่งผลกระทบต่อประชาชนในวงกว้างอย่างต่อเนื่อง ทั้งนี้ กรมสวัสดิการและคุ้มครองแรงงานเป็นหน่วยงานของรัฐบาลที่มีหน้าที่ดูแลนายจ้าง ลูกจ้าง โดยเฉพาะในช่วงนี้ที่อาจส่งผลกระทบต่อการดําเนินธุรกิจ ซึ่งกสร. ยังคงปฏิบัติหน้าที่และให้บริการตามปกติและอาจมีประชาชนเข้ามาติดต่อราชการจํานวนมาก ดังนั้น เพื่อร่วมเป็นส่วนหนึ่งในการยับยั้งการแพร่ระบาดของโควิด-19 กสร. จะส่งมอบหน้ากากอนามัยให้แก่เจ้าหน้าที่ผู้ปฏิบัติงานใกล้ชิดประชาชน เช่น เจ้าหน้าที่ประจําจุดคัดกรอง เจ้าหน้าที่รับเรื่องร้องเรียน พนักงานตรวจแรงงาน รปภ. เป็นต้น รวมไปถึงแรงงานและประชาชนผู้มาติดต่อราชการที่ไม่ได้ใส่หน้ากากอนามัยมาด้วย
อธิบดีกสร. กล่าวต่อว่า รัฐบาลภายใต้การนําของพล.อ.ประยุทธ์ จันทร์โอชา ได้ให้ความสําคัญในการแก้ปัญหาโรคระบาดอย่างจริงจังซึ่งเห็นได้จากมาตรการต่าง ๆ ที่ออกมาบังคับใช้ อย่างไรก็ตาม ขอฝากให้ นายจ้าง ลูกจ้าง และประชาชนร่วมมือกันปฏิบัติตามแนวทางที่กระทรวงสาธารณสุขกําหนด สําหรับการติดต่อราชการในช่วงนี้ ส่วนราชการส่วนใหญ่ได้มีปรับรูปแบบให้สามารถติดต่อช่องทางออนไลน์ได้เพื่อเลี่ยงการเดินทาง หากจําเป็น ต้องออกนอกบ้านหรือไปทํางานขอให้ใช้มาตรการเว้นระยะห่างทางสังคม หรือ social distancing ซึ่งตนมั่นใจว่าหากทุกคนร่วมมือกันจะสามารถป้องกันการแพร่ระบาดของโควิด-19 ได้อย่างแน่นอน
รัฐบาลไทย-ข่าวทำเนียบรัฐบาล-รมว.มท. เป็นประธานมอบประกาศนียบัตร เข็มวิทยฐานะและโล่รางวัลเรียนดีแก่ผู้สำเร็จการอบรม หลักสูตรนักปกครองระดับสูง (นปส.) รุ่นที่ 68 และ 69
วันศุกร์ที่ 24 พฤศจิกายน 2560
รมว.มท. เป็นประธานมอบประกาศนียบัตร เข็มวิทยฐานะและโล่รางวัลเรียนดีแก่ผู้สําเร็จการอบรม หลักสูตรนักปกครองระดับสูง (นปส.) รุ่นที่ 68 และ 69
รมว.มท. เป็นประธานมอบประกาศนียบัตร เข็มวิทยฐานะและโล่รางวัลเรียนดีแก่ผู้สําเร็จการอบรม
หลักสูตรนักปกครองระดับสูง (นปส.) รุ่นที่ 68 และ 69
วันนี้ (24 พ.ย. 60) เวลา 10.00 น. ที่ห้องประชุมอัษฎางค์ ชั้น 5 อาคารดํารงราชานุสรณ์ กระทรวงมหาดไทยพลเอก อนุพงษ์ เผ่าจินดา รัฐมนตรีว่าการกระทรวงมหาดไทย เป็นประธานในพิธีมอบประกาศนียบัตร เข็มวิทยฐานะ และโล่รางวัลเรียนดีให้แก่ผู้สําเร็จการศึกษาหลักสูตรนักปกครองระดับสูง (นปส.) รุ่นที่ 68 และรุ่นที่ 69 ประจําปี 2560โดยมี นายสุธี มากบุญ รัฐมนตรีช่วยว่าการกระทรวงมหาดไทย นายฉัตรชัย พรหมเลิศ ปลัดกระทรวงมหาดไทย และผู้บริหารระดับสูงของกระทรวงมหาดไทย ให้เกียรติเข้าร่วมพิธี
โอกาสนี้พลเอก อนุพงษ์ เผ่าจินดา รัฐมนตรีว่าการกระทรวงมหาดไทยได้กล่าวให้โอวาทกับผู้สําเร็จการศึกษาว่า “ขอแสดงความยินดีกับผู้สําเร็จการศึกษาหลักสูตรนักปกครองระดับสูงทั้ง 2 รุ่น ซึ่งผ่านการทดสอบในเบื้องต้นเป็นที่เรียบร้อยแล้ว และที่กล่าวว่าการทดสอบในเบื้องต้นนั้น เพราะบททดสอบที่แท้จริงเป็นการทดสอบว่าท่านจะสามารถนําความรู้ที่ได้รับจากการศึกษาอบรม ไปประยุกต์ใช้สําหรับการทํางานที่อําเภอ จังหวัด หรือหน่วยงานของท่านได้อย่างไร และการเข้ารับการศึกษาอบรมในครั้งนี้ ผู้บังคับบัญชา เพื่อนร่วมงาน ผู้ใต้บังคับบัญชา หรือผู้ที่เกี่ยวข้อง รวมถึงพี่น้องประชาชน ย่อมคาดหวังในตัวท่านทั้งหลายว่าจะสามารถนําแนวคิดหรือวิทยาการใหม่ๆ กลับไปใช้ในการปฏิบัติหน้าที่ในราชการ ดังนั้น เมื่อท่านกลับไปแล้วขอให้นําความรู้ที่ได้รับไปช่วยเหลือสนับสนุนผู้บังคับบัญชา ผู้ว่าราชการจังหวัด หรืออธิบดีในการบริหางานราชการ และขอให้ทุกท่านพึงระลึกเสมอว่า ท่านจะต้องเป็นผู้นําการเปลี่ยนแปลง เป็นผู้นําที่จะนําความรู้ต่างๆ ที่ได้เรียนรู้ ไปพัฒนาและขยายผลแก่เพื่อนร่วมงาน ผู้ใต้บังคับบัญชา และขอให้ท่านเป็นผู้นําที่ดีและเก่ง สามารถบําบัดทุกข์ บํารุงสุขให้แก่ประชาชนและสังคมโดยส่วนรวมได้อย่างมีประสิทธิภาพ ขอพระบารมีแห่งสมเด็จพระเจ้าอยู่หัว โปรดอํานวยพรให้ผู้สําเร็จการศึกษาอบรมทุกท่านมีกําลังกาย กําลังใจ และกําลังสติปัญญา ที่จะร่วมกันสร้างสรรค์พัฒนาประเทศชาติ อันเป็นที่รักยิ่งของพวกเราให้เจริญรุดหน้ายิ่งๆ ขึ้นไป”
สําหรับผู้สําเร็จการศึกษาอบรมในครั้งนี้มีจํานวนทั้งสิ้น 198 คน ประกอบด้วย หลักสูตรนักปกครองระดับสูง (นปส.) รุ่นที่ 68 จํานวน 97 คน เข้ารับการอบรมระหว่างวันที่ 9 มกราคม – 28 เมษายน 2560 และรุ่นที่ 69 จํานวน 101 คน เข้ารับการอบรมระหว่างวันที่ 15 พฤษภาคม–25 สิงหาคม 2560 ใช้เวลาศึกษาอบรมรุ่นละ 15 สัปดาห์ ณ วิทยาลัยมหาดไทย อําเภอบางละมุง จังหวัดชลบุรี ดําเนินการโดยสถาบันดํารงราชานุภาพ สํานักงานปลัดกระทรวงมหาดไทย เป็นหลักสูตรพัฒนาสมรรถนะการบริหารงานของผู้บริหารให้เป็นผู้นําที่มีวิสัยทัศน์ มีสมรรถนะด้านการบริหารจัดการที่ดี มีคุณธรรมและจริยธรรม มีความมุ่งมั่นในการปฏิบัติราชการ โดยยึดหลักการบริหารราชการภาครัฐแนวใหม่ และการบริหารกิจการบ้านเมืองที่ดี ทําให้ผู้เข้ารับการอบรม สามารถนําความรู้และวิทยาการใหม่ๆ ที่ได้ไปประยุกต์ใช้ในการพัฒนางานของหน่วยงาน เพื่อประโยชน์สุขแก่พี่น้องประชาชน และประเทศชาติต่อไป.
ครั้งที่ 180 / 2560
กองสารนิเทศ สํานักงานปลัดกระทรวงมหาดไทย
โทร. 0-22224131-2
รัฐบาลไทย-ข่าวทำเนียบรัฐบาล-ก.แรงงาน ประชุมการส่งเสริมและพัฒนาคุณภาพชีวิตคนพิการด้านแรงงาน
วันอังคารที่ 21 สิงหาคม 2561
ก.แรงงาน ประชุมการส่งเสริมและพัฒนาคุณภาพชีวิตคนพิการด้านแรงงาน
วันที่ 21 สิงหาคม 2561 เวลา 10.00 น. นางเพชรรัตน์ สินอวย รองปลัดกระทรวงแรงงาน เป็นประธานการประชุมคณะอนุกรรมการส่งเสริมและพัฒนาคุณภาพชีวิตคนพิการด้านแรงงาน ครั้งที่ 2/2561
วันที่ 21 สิงหาคม 2561 เวลา 10.00 น. นางเพชรรัตน์ สินอวย รองปลัดกระทรวงแรงงาน เป็นประธานการประชุมคณะอนุกรรมการส่งเสริมและพัฒนาคุณภาพชีวิตคนพิการด้านแรงงาน ครั้งที่ 2/2561 ณ ห้องประชุมประสงค์ รณะนันท์ ชั้น 5 อาคารกระทรวงแรงงาน โดยที่ประชุมได้มีการพิจารณาแผนปฏิบัติการด้านแรงงาน (Action Plan) การส่งเสริมและพัฒนาคุณภาพชีวิตคนพิการด้านแรงงาน ประจําปีงบประมาณ 2562 ภายใต้แผนพัฒนาคุณภาพชีวิตคนพิการการแห่งชาติ ฉบับที่ 5 (พ.ศ. 2560 - 2564)
-----------------------------------------------
ชาญชัย ชาวหนองเพียร ภาพ - ข่าว
21 สิงหาคม 2561